বুধবার ফের একই রকম ঘটনা ঘটে। শহরের ৭ নম্বর ওয়ার্ডের শ্যামলালপাড়ায় দোতলা বাড়িতে থাকেন বৃদ্ধা চিত্রা পাল। তিনি জানান, এ দিন ভোরে বাড়ির সামনে ফুল তোলা-সহ নানা কাজ করছিলেন। সেই সময়ে সেখানে এক অপরিচিতকে ঘোরাঘুরি করতে দেখেন। সেই ব্যক্তি তাঁকে জিজ্ঞাসা করে, ‘‘এটা কি অমিতবাবুর বাড়ি?’’ চিত্রাদেবীর স্বামীর নামও অমিত। তবে তিনি জানান, অপরিচিত যুবককে দেখে প্রথমে তিনি পাত্তা দিতে চাননি। কিন্তু বারবার কাছে এসে কথা বলার চেষ্টা করে ওই যুবক। শেষে এক টানে গলা থেকে হার ছিনিয়ে মোটরবাইক নিয়ে পালানোর চেষ্টা করে।